Alisher Soipov xotirasiga Qirg'izistonda So'z erkinligi uchun kurash kuni
Jurnalist 2007-yilning 24-oktabrida O'shdagi ishxonasi oldida otib o'ldirilgan. Tergov va sud ishlari boshi berk ko'chaga kirib qolgan.
Bu tashabbusni mamlakat jurnalistlari prezident e'tiboriga havola etgan va unga aynan shu kuni, 2007-yilda O'shda jurnalist Alisher Soipov o'ldirib ketilganini eslatishgan edi. Soipov "Amerika Ovozi"ning Qirg'izistondagi muxbiri edi. O'tkir maqolalari bilan tanilgan, "Siyosat" degan mustaqil gazetaga asos solgan edi. Qirg'izistondagi muammolardan tashqari u qo'shni O'zbekistondagi vaziyatni ham yoritar, hukumatlarni tanqid ostiga olib kelar edi. Uning faoliyati va jurnalist yuzlashgan tahdiddan xabardor odamlar fikricha, Alisher Soipovning o'limi "buyurtma qotillikdir". Xavfsizlik organlari uyushtirgan bu ishni degan fikr keng tarqalgan. Qirg'izistonning o'sha paytdagi prezidenti Kurmanbek Bakiyev qotilni topishni va'da qilgan edi. Lekin tergov va sud ishi, marhumning oilasi qayd etishicha, boshi berk ko'chaga kirib qolgan. Botken viloyatida ushlanib, Soipovning o'limida ayblanib sudlangan Abdufarit Rasulov 20 yilga qamalgan. Lekin marhum jurnalistning oilasi uning asl qotil ekaniga ishonmaydi. Jinoyatni qaytadan tergov qilish iltimosi javobsiz qoldirilgan. Xalqaro hamjamiyat, huquq va jurnalistika tashkilotlari adolat ta'minlansin deb keladi. Lekin, mana to'rt yil o'tib ham undan darak yo'q. "Bizning mamlakatimiz demokratik rivojlanish yo'lidan ketmoqda va so'z erkinligi uning ajralmas qismi bo'lishi kerak. Bu Qirg'iziston barqarorligi va farovonligi uchun muhim",- deyidi Otunbayeva, bugun tarqatilgan bayonotda. "Biz bu kunni qayd etish bilan bilan cheklanmay, erkin axborot olish va tarqatish huquqini mustahkamlash uchun konkret choralar ko'rishimiz kerak",- deydi prezident. "Nafaqat shu kuni, balki har kuni haqiqatni aytish uchun kurashishimiz lozim". Kelasi hafta Qirg'izistonda prezident saylovlari. Roza Otunbayevaning davlat rahbari sifatidagi kunlari sanoqli. Shunday bo'lsa-da, Otunbayeva xalqqa 2010-yilning aprelida Kurmanbek Bakiyevni hokimiyatdan ag'dargan insonlar nima istaganini eslatmoqda. Inqilobchilarning talablaridan biri so'z erkinligiga ega bo'lish edi, deydi prezident. Qirg'iziston o'z fikrini erkin ayta olish va boshqalarni haqiqatdan ogoh etish uchun o'z jonini fido qilgan farzandlarini unutmaydi, deydi Roza Otunbayeva. Qirg'iziston matbuot xodimlari uchun eng xavfli jamiyatlardan biri. 2009-yilning dekabrida Bishkekda jurnalist Gennadiy Pavlyuk o'ldirilgan edi. O'sha yili Sirgak Abdildayev ismli muxbir ham hujumga uchragan va vatanini tark etishga majbur bo'lgan edi. Prezident Otunbayeva bu kabi xuruj va bosimlarni qoralab, jurnalistlar va axborot vositalari himoyasi uchun gapirib keladi. Ularga hech kim buyruq bermasligi kerak, aksincha, jamiyat haqiqatni bilishi uchun ular erkin ishlay olishi shart, deydi rahbar. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.